APSTIPRINĀTS

ar Madonas novada pašvaldības domes

28.02.2018. lēmumu Nr.73

(protokols Nr.3, 33.p.)

**JĀŅA NORVIĻA MADONAS MŪZIKAS SKOLAS**

**NOLIKUMS**

*Izdots saskaņā ar*

*Izglītības likuma 22. panta pirmo daļu,*

*Profesionālās izglītības likuma 17. pantu,*

*likuma “Par pašvaldībām” 21. panta 8. punktu*

**I. Vispārīgie noteikumi**

1. Jāņa Norviļa Madonas Mūzikas skola (turpmāk tekstā – Skola) ir Madonas novada pašvaldības (turpmāk tekstā – Dibinātājs) dibināta profesionālās ievirzes izglītības iestāde profesionālās ievirzes mūzikas izglītības programmu īstenošanai.
2. Skolas darbības tiesiskais pamats ir Izglītības likums, Profesionālās izglītības likums un citi normatīvie akti, kā arī Dibinātāja tiesību akti un šis nolikums.
3. Skola ir pastarpinātās pārvaldes iestāde, tai ir savs zīmogs.
4. Skolai ir noteikta parauga veidlapa un sava simbolika.
5. Skolas juridiskā adrese: Blaumaņa iela 16, Madona, Madonas novads, LV- 4801, Latvija.
6. Skolai ir apmācības punkts Lubānas vidusskolā, Krasta ielā 6, Lubānā, Lubānas novadā, LV-4830, Latvijā.
7. Dibinātāja juridiskā adrese: Saieta laukums 1, Madona, Madonas novads, LV-4801, Latvija.

**II. Skolas darbības mērķis, pamatvirziens un pamatuzdevumi**

1. Skolas darbības mērķis ir veidot izglītības vidi, organizēt un īstenot izglītību, kas nodrošinātu profesionālās ievirzes mūzikas izglītības programmās noteikto mērķu sasniegšanu.
2. Skolas darbības pamatvirziens ir izglītojoša darbība.
3. Skolas uzdevumi:
   1. nodrošināt iespēju iegūt profesionālās ievirzes izglītības pamatzināšanas un prasmes mūzikā;
   2. sagatavot izglītojamos (turpmāk tekstā – audzēkņus) mūzikas profesionālās vidējās izglītības programmu apguvei;
   3. veicināt profesionālās ievirzes izglītības kvalitātes nodrošināšanas sistēmas izveidi;
   4. racionāli izmantot izglītībai piešķirtos finanšu līdzekļus.

**III. Īstenojamās izglītības programmas**

1. Skola īsteno šādas profesionālās ievirzes izglītības programmas (turpmāk – IP), licencētas normatīvajos aktos noteiktajā kārtībā:
   1. IP kopa *Taustiņinstrumentu spēle* (kods - 20V 212 01 1):

* klavierspēle (licences nr.: P-14747);
* akordeona spēle (licences nr.: P-14748).
  1. IP kopa *Stīgu instrumentu spēle* (kods - 20V 212 02 1):
* vijoles spēle (licences nr. P-14749);
* čella spēle (licences nr. P-14750);
* kokles spēle (licences nr. P-14751).
  1. IP kopa *Pūšaminstrumentu spēle* (kods - 20V 212 03 1):
* flautas spēle (licences nr. P-14752);
* klarnetes spēle (licences nr. P-14753);
* trompetes spēle (licences nr. P-14754);
* saksofona spēle (licences nr. P-14755);
* mežraga spēle (licences nr. P-14756);
* eifonija spēle (licences nr. P-14757);
* trombona spēle (licences nr. P-14758);
* tubas spēle (licences nr. P-14759).
  1. IP kopa *Vokālā mūzika* (kods - 20V 212 06 1):
* kora klase (licences nr. P-14759).

1. Skola var īstenot arī interešu izglītības programmas, tās saskaņojot ar Dibinātāju.

**IV. Izglītības procesa organizācija**

1. Audzēkņu uzņemšana Skolā notiek saskaņā ar Izglītības likumu, Profesionālās izglītības likumu, Skolas izstrādātajiem un audzēkņu uzņemšanas noteikumiem.
2. Skola nosaka iestājpārbaudījumus audzēkņu uzņemšanai, pārbaudot audzēkņa atbilstību izglītības programmas uzsākšanai:
   1. muzikālās dotības - muzikālo dzirdi, ritma izjūtu un muzikālo atmiņu;
   2. fizioloģisko attīstību.
3. Izglītības process Skolā ietver profesionālās ievirzes izglītības programmu īstenošanu, interešu izglītību (ja tāda ir) un audzināšanas darbību.
4. Izglītības procesu Skolā reglamentē Izglītības likums, Profesionālās izglītības likums, Profesionālās ievirzes izglītības programmas un citi normatīvie akti.
5. Profesionālās ievirzes izglītības programmu īstenošana ietver teorētiskās un praktiskās mācības, kā arī radošo darbību. Izglītības programmas tiek īstenotas grupu un individuālajās nodarbībās, audzēkņu patstāvīgajā darbā, ārpusstundu pasākumos – koncertos, konkursos, festivālos, skatēs u.c.
6. Mācību gada ilgums tiek noteikts 35 nedēļas.
7. Mācību stundu plānā minētās Prakses stundas - koncerti, konkursi, meistarklases, radošās nometnes, var tikt īstenotas ārpus mācību gada.
8. Mācību stundu apjoms:
   1. nedēļā audzēknim nepārsniedz 12 stundas;
   2. stundu skaits vienā dienā audzēknim 1. – 3.klasē nepārsniedz 4 mācību stundas;
   3. maksimāli pieļaujamais mācību stundu skaits dienā audzēknim - 5 mācību stundas;
   4. vienlaikus nevar mācīt divus vai vairākus mācību priekšmetus;
   5. mācību stundas ilgums – 40 minūtes.
9. Mācību gada laikā tiek noteiktas rudens brīvlaiks (1 nedēļa), ziemas brīvlaiks (2 nedēļas, pavasara brīvlaiks (1 nedēļa) un vasaras brīvlaiks (3 mēneši).
10. Audzēkņu sasniegumi (zināšanas, prasmes un iemaņas) tiek vērtēti 10 ballu sistēmā.
11. Skolas struktūru un mācību materiālo bāzi izveido atbilstoši licencētajām profesionālās ievirzes izglītības programmām.

**V. Skolas vadība, pedagogu un citu darbinieku tiesības un pienākumi**

1. Skolu vada direktors, kuru pieņem darbā un atbrīvo no darba iestādes Dibinātājs normatīvajos aktos noteiktajā kārtībā.
2. Skolas direktora tiesības, pienākumi un atbildība noteikta Izglītības likumā, Vispārējās izglītības likumā, Bērnu tiesību aizsardzības likumā un citos normatīvajos aktos. Direktora tiesības, pienākumus un atbildību nosaka darba līgums un amata apraksts.
3. Pedagogus un citus darbiniekus darbā pieņem un atbrīvo Skolas direktors normatīvajos aktos noteiktajā kārtībā. Direktors ir tiesīgs deleģēt pedagogiem un citiem skolas darbiniekiem konkrētu uzdevumu, funkciju veikšanu.
4. Pedagogu tiesības, pienākumi un atbildība noteikta Izglītības likumā, Bērnu tiesību aizsardzības likumā, Darba likumā un citos normatīvajos aktos, kā arī Darba līgumā un amatu aprakstā.
5. Citu Skolas darbinieku tiesības, pienākumi un atbildība ir noteikta Darba likumā, Bērnu tiesību aizsardzības likumā un citos normatīvajos aktos, kā arī konkrēto darbinieku Darba līgumā un amatu aprakstā.

**VI. Izglītojamo un vecāku tiesības un pienākumi**

1. Izglītojamo un vecāku (personu, kas realizē vecāku varu) tiesības, pienākumus un atbildību nosaka Izglītības likums, Bērnu tiesību aizsardzības likums, citi ārējie normatīvie akti un Skolas iekšējie normatīvie dokumenti.

**VII. Skolas pašpārvaldes izveidošanas kārtība un kompetence**

1. Skolas direktoram saskaņā ar Izglītības likumu ir pienākums nodrošināt Skolas padomes izveidošanu un darbību.
2. Skolas padomes kompetenci nosaka Izglītības likums. Tā darbojas saskaņā ar un Skolas padomes reglamentu, ko saskaņojot ar direktoru, izdod Skolas padome.

**VIII. Skolas pedagoģiskās padomes izveidošanas kārtība un kompetence**

1. Ar mācību un audzināšanas procesu saistītu jautājumu risināšanai ir izveidota Skolas pedagoģiskā padome.
2. Skolas pedagoģiskās padomes izveidošanas kārtību, darbību un kompetenci nosaka Vispārējais izglītības likums un citi normatīvie akti.
3. Skolas pedagoģisko padomi vada Skolas direktors.

**IX. Skolas iekšējo normatīvo aktu pieņemšanas kārtība un Skolas izdoto administratīvo aktu vai faktiskās rīcības apstrīdēšanas kārtība**

1. Skola saskaņā ar Izglītības likumā, Vispārējās izglītības likumā un citos normatīvajos aktos, kā arī Skolas nolikumā noteikto patstāvīgi izstrādā un izdod iekšējos normatīvos aktus:
   1. Skolas Iekšējās kārtības noteikumus darbiniekiem un audzēkņiem;
   2. Skolas Ētikas kodeksu;
   3. Pedagoģiskās padomes reglamentu;
   4. Metodisko komisiju reglamentu;
   5. Skolas padomes reglamentu;
   6. Skolas Darba kārtības noteikumus;
   7. Audzēkņu uzņemšanas noteikumus.
2. Skolas izdotu administratīvo aktu vai faktisko rīcību privātpersona var apstrīdēt divu nedēļu laikā, iesniedzot attiecīgu iesniegumu iestādes dibinātājam Madonas novada pašvaldībā, Saieta laukumā 1, Madonā, Madonas novadā.

**X. Skolas saimnieciskā darbība**

1. Skola ir patstāvīga finanšu, saimnieciskajā un citā darbībā saskaņā ar Izglītības likumā un citos normatīvajos aktos, kā arī Skolas nolikumā noteikto.
2. Atbilstoši normatīvajos aktos noteiktajam Skolas direktors, saskaņojot ar Dibinātāju, ir tiesīgs slēgt ar juridiskām un fiziskām personām līgumus par dažādu iestādei nepieciešamo darbu veikšanu un citiem pakalpojumiem, ja tas netraucē izglītības programmu īstenošanai.

**XI. Skolas finansēšanas avoti un kārtība**

1. Skolas finansēšanas avotus un kārtību nosaka [Izglītības likums](http://www.likumi.lv/doc.php?id=50759), Vispārējās izglītības likums un citi normatīvie akti.
2. Iestādi finansē tās dibinātājs. Valsts un pašvaldība piedalās iestādes finansēšanā normatīvajos aktos noteiktā kārtībā.
3. Iestāde var saņemt papildu finanšu līdzekļus:
   1. ziedojumu un dāvinājumu veidā;
   2. sniedzot maksas pakalpojumus, Dibinātāja apstiprinātus;
   3. no citiem ieņēmumiem (t.sk. no projektiem)
4. Skolas direktors izstrādā Skolas uzturēšanas budžeta projektu un iesniedz to Dibinātājam.
5. Skolas finanšu līdzekļu aprite ir centralizēta, un to uzskaiti nodrošina Madonas novada pašvaldības grāmatvedība, kas kontrolē Skolas līdzekļu izlietojumu atbilstoši tāmei un darījumu būtībai.

**XII. Skolas reorganizācijas un likvidācijas kārtība**

1. Skolu reorganizē vai likvidē Dibinātājs normatīvajos aktos noteiktajā kārtībā, saskaņojot ar Kultūras ministriju un paziņojot par to Izglītības iestāžu reģistram.

**XIII. Skolas nolikuma un tā grozījumu pieņemšanas kārtība**

1. Skola, pamatojoties uz Izglītības likumu, Vispārējās izglītības likumu, izstrādā Skolas nolikumu. Skolas nolikumu apstiprina Dibinātājs.
2. Grozījumus Skolas nolikumā var izdarīt pēc Dibinātāja iniciatīvas, direktora vai Skolas padomes, Pedagoģiskās padomes priekšlikuma.
3. Grozījumus nolikumā izstrādā Skola un apstiprina Dibinātājs.

**XIV. Citi noteikumi**

1. Saskaņā ar normatīvajos aktos un dibinātāja noteikto kārtību iestāde veic dokumentu un arhīvu pārvaldību.
2. Iestāde veic nepieciešamās darbības fizisko personu pamattiesību aizsardzībai un fizisko personu datu apstrādi atbilstoši normatīvajiem aktiem.
3. Iestādei ir tiesības izmantot e-žurnāla lietošanai skolvadības sistēmu “e-klase”.
4. Iestāde izveido un uztur datorizētu uzskaiti atbilstoši Valsts izglītības informācijas sistēmai (VIIS).
5. Iestāde normatīvajos aktos noteiktā kārtībā sagatavo valsts statistikas pārskatu un pašnovērtējuma ziņojumu.
6. Iestāde normatīvajos aktos noteiktā kārtībā informē kompetentu institūciju par akreditācijas ekspertu komisijas ziņojumos norādīto ieteikumu ieviešanu.
7. Iestāde normatīvajos aktos noteiktā kārtībā nodrošina piekļuvi bibliotekārajiem, informācijas un karjeras attīstības atbalsta pakalpojumiem.
8. Iestāde normatīvajos aktos noteiktā kārtībā nodrošina izglītojamo pirmās palīdzības pieejamību iestādē.
9. Iestāde sadarbībā ar dibinātāju nodrošina izglītojamo drošību iestādē un tās organizētajos pasākumos atbilstoši normatīvajos aktos noteiktām prasībām, tostarp:
   1. attiecībā uz higiēnas normu ievērošanu;
   2. civilās aizsardzības, ugunsdrošības, elektrodrošības un darba aizsardzības noteikumu ievērošanu.
10. Iestāde atbilstoši savas darbības un izglītības programmu īstenošanas mērķiem un uzdevumiem ir tiesīga sadarboties ar citām izglītības iestādēm un organizācijām, organizējot izglītojamo un pedagogu profesionālās pieredzes apmaiņas braucienus un uzaicināt citu izglītības iestāžu pedagogus/ speciālistus atsevišķu nodarbību vadīšanai.

Domes priekšsēdētājs A.Lungevičs